Ouers hof toe oor masjiene wat seun aan die lewe houArchie Battersbee en sy ma, Holly Dance (Foto: Twitter) Die ouers van ŉ 12-jarige seun in die Verenigde Koninkryk het ŉ beroep op Europese regters gedoen om sy lewensondersteuningmasjiene aan te hou. Die masjiene wat Archie Battersbee aan die lewe hou, sou Woensdag om 11:00 by die Royal London-hospitaal afgeskakel word. Sy ouers het hulle egter nou tot die Europese menseregtehof (ECHR) gewend om te verhoed dat dit gebeur. Dít is een van verskeie hoëprofielsake rakende mediese etiek in Brittanje. Alistair Chesser, hoof- mediese beampte van die hospitaal se bestuursraad, sê die hospitaal sal geen veranderinge aan Archie se behandeling maak voordat alle wetlike kwessies uitgeklaar is nie. Die hospitaal sal wel, soos vroeër deur Britse howe beslis, saam met die familie werk om hulle op die onttrekking van behandeling voor te berei. Archie se ma, Holly Dance, het haar seun in April vanjaar bewusteloos in hul huis aangetref. Daar was tekens dat Archie iets om sy kop gebind het nadat hy vermoedelik aan ŉ aanlyn versmoringsuitdaging deelgeneem het. Dit is nie duidelik aan watter uitdaging Archie na bewering deelgeneem het nie. Maroela Media het vroeër berig dat die ouers van twee jong meisies wat dood is nadat hulle aan ŉ gewilde maar gevaarlike TikTok-uitdaging deelgeneem het, voortgaan met hul dagvaarding van dié sosialemediaplatform oor die kinders se dood. Archie se ouers wil hom nou landuit neem vir verdere behandeling. “As hierdie land hom nie kan of wil behandel nie, is daar geen rede waarom ons nie toegelaat mag word om hom na ŉ ander land te neem nie,” het Dance aan verslaggewers buite die hof gesê. “Ek sal aanhou veg tot die bitter einde. As die toekoms van dié land beteken dat ons kinders kan doodmaak oor hulle gestremdhede het, wat is volgende?” wou Dance weet. Die besluit oor Archie se lot sal na verwagting dié week nog bekendgemaak word. Britse howe het vroeër beslis dat dit in Archie se belang is om lewensondersteuningsmasjiene af te skakel aangesien dokters hom breindood verklaar het. Hy word aan die lewe gehou deur verskeie mediese ingrypings, waaronder ŉ ventilator en medikasie. Die masjiene sou al Maandag afgeskakel word nadat sy ouers ŉ hofaansoek verloor het om dit te keer. Die appèlhof het egter aan hulle ŉ verhoor toegestaan nadat die regering regters versoek het dat dié aansoek voor die Verenigde Nasies se komitee oor die regte van mense met gestremdhede aangehoor sal word. Die komitee het versoek dat die masjiene vir eers aangehou word, maar dit is deur appèlregters van die hand gewys. Dit is van daar af na die hoogste hof verwys. Die hoogste hof het aangedui dat hulle met Archie se ouers simpatiseer, maar dat daar geen vooruitsig vir herstel is nie. Die hospitaal het die datum weer uitgestel nadat die ouers die Europese menseregtehof genader het.